《送黄吟隐游吴门》
宋代·盛烈

寒江买棹催遄征，何如缓泛六桥寻鸥盟。侯门怀刺谒掌傧，何如散策孤山探梅信。

吟隐豫章之耳孙，调高琢句期颛门。西江不住来西湖，唤醒晚唐诸老魂。

有时吐出惊人语，定须贵杀雒京楮。脍炙人口徒属餍，还来只字不堪煮。

行吟荏苒岁欲暮，束装又问吴中路。节翁旧有珠履缘，何况荐书袖无数。

此行一句直万钱，十句唾手腰可缠。归来卸却扬州鹤，推敲调度权架阁。

作者简介：盛烈，永嘉（今浙江温州）人。有《岘窗浪语》，已佚。事见《江湖后集》卷一一。今录诗十六首。